**Finanțarea sistemelor integrate de**

**colectare și valorificare a gunoiului de grajd**

În perioada 30 octombrie - 31 decembrie 2023 se desfășoară prima rundă de atragere de fonduri pentru Subinvestiția I2.A-B, **Sisteme integrate de colectare și valorificare a gunoiului de grajd,  finanțată din Planul Național de Redresare și Reziliență****(PNRR)**.

Prin intermediul acestei investiții sunt vizate activități specifice înființării și dotării sistemelor integrate de colectare și valorificare a gunoiului de grajd, precum și activități destinate modernizării sistemelor comunale integrate pentru comunitățile care dețin deja o platformă destinată colectării gunoiului de grajd.

Apelul de proiecte este necompetitiv, pe **principiul „primul venit, primul servit”,** cu respectarea cerințelor privind încadrarea proiectului în specificațiile impuse de Ghidului specific privind condițiile de accesare a fondurilor europene aferente PNRR în cadrul apelului de proiecte

PNRR/2023/C3/S/I.2.A-B.

Se finanțează platforme comunale care au o capacitate între 1.500 mc și 4.000 mc și o cantitate de gunoi de grajd suportată de la  1.200 de tone la 3.200 tone.

**Solicitanții care pot depune cereri de finanțare sunt unitățile administrativ-teritoriale**, inclusiv subdiviziunile/sectoarele acestora, organizate la nivel de municipiu, oraș și comună.

Alocarea financiară totală este 228.221.855 euro, echivalentul a 1.132.847.643,84 lei, din care pentru:

- realizarea de **sisteme noi destinate gestionării gunoiului de grajd** 171.900.000 euro (75,3 %);

- **modernizarea sistemelor integrate existente de gunoi de grajd** 56.321.855 euro (24,7 %).

Pentru **înființarea de sisteme noi**, programul se va desfășura în **două etape**:

- în cadrul primei etape, 65% din bugetul alocat programului, respectiv 111.735.000 euro, echivalentul a 548.116.042,5 lei, este destinat **solicitanților aflați în zone unde corpurile de apă subterană au concentrații de nitrați de peste 50 mg/**l sau au concentrații de nitrați cu tendință crescătoare și valori între 40 – 50 mg/l.

- restul de 35% din bugetul alocat programului, respectiv 60.165.000 euro, echivalentul a 295.139.407,5 lei va fi **destinat tuturor solicitanților eligibili, indiferent de localizare**.

**În cadrul celei de-a doua etape**, bugetul rămas disponibil în urma primei etape va fi alocat pentru toți solicitanții eligibili.

**Pentru modernizarea  sistemelor existente, toată alocarea va fi disponibilă în momentul lansării apelului**.

Pentru investițiile destinate modernizării sistemelor integrate existente de gunoi de grajd întreaga alocare (56.321.855 euro) va fi pusă la dispoziția solicitanților eligibili, fără a fi divizată în funcție de etapă. În cazul în care aceasta nu este consumată în timpul primului apel de proiecte, suma va fi disponibilă odată cu relansarea apelului de proiecte.

**Valoarea maximă eligibilă a unui proiect** (în funcție de investiție) este de:

* pentru **înființarea unui sistem nou** **integrat** de colectare și valorificare a gunoiului de grajd **1.000.000 euro**,fără TVA, echivalentul a 4.963.800 lei fără TVA;
* pentru **modernizarea unui sistem integrat** de colectare și valorificare a gunoiului de grajd, **500.000 euro**, fără TVA, echivalentul a 2.481.900 lei, fără TVA.

**Rata de finanțare** acordată prin PNRR este de **100% din valoarea cheltuielilor eligibile** ale proiectului, fără TVA.

În cazul proiectelor depuse în cadrul PNRR, **valoarea TVA** aferentă cheltuielilor eligibile va fi suportată de la bugetul de stat, din bugetul coordonatorului de reforme și/sau investiții pentru Componenta C3 – Managementul Deșeurilor, în conformitate cu legislația în vigoare. În condițiile în care cheltuiala aferentă TVA a fost solicitată ea este eligibilă doar dacă nu este recuperabilă, rambursabilă sau compensată prin orice alte mijloace potrivit prevederilor legale.

În afara valorii eligibile a proiectului, orice altă cheltuială constituie cheltuială neeligibilă și va fi suportată de beneficiar.

**Cheltuielile eligibile** (în funcție de investiție) sunt:

- **pentru înființarea sistemelor comunale integrate**: lucrări privind pregătirea și amenajarea terenului, lucrări privind organizarea de șantier, construcții și instalații, utilaje și echipamente de transport; dotări, inclusiv platforme individuale, cheltuielile cu proiectarea și consultanța, alte costuri generale, cheltuieli privind informarea și publicitatea

- **pentru modernizarea sistemelor comunale integrate** pentru comunități cu platformă comunală existentă: utilaje și echipamente de transport, dotări, inclusiv platforme individuale, cheltuielile cu proiectarea și consultanța, alte costuri generale, cheltuieli privind informarea și publicitatea.

**Costurile generale** reprezentând plata arhitecților, inginerilor și consultanților, taxelor legale, a studiilor de fezabilitate/documentațiilor de avizare a lucrărilor de intervenții, a proiectului tehnic, achiziționarea de licențe și patente, pentru pregătirea și/sau implementarea proiectului, direct legate de investiție, se vor încadra în maximum 8% din totalul cheltuielilor eligibile pentru proiectele care prevăd construcții – montaj, respectiv 3% pentru proiectele de modernizare, fără construcții - montaj.

**Proiectul reflectă necesitățile la nivel local**

Investiția solicitată prin proiecte trebuie să reflecte necesitățile la nivel local, respectiv existența unui număr de cel puțin 500 UVM pe raza unității administrativ teritoriale care aplică pentru finanțare, de la ferme (persoane fizice sau juridice) cu până la 100 UVM.

Pot fi finanțate platforme comunale noi cu următoarele capacități de stocare a gunoiului de grajd, conform proiectului tehnic pus la dispoziție de MMAP:

- **platformă comunală de tip 1** cu o capacitate de 1.500 mc și o cantitate de gunoi de grajd suportată de 1.200 de tone;

- **platformă comunală de tip 2** cu o capacitate de 2.000 mc și o cantitate de gunoi de grajd suportată de 1.600 de tone;

- **platformă comunală de tip 3** cu o capacitate de 3.000 mc și o cantitate de gunoi de grajd suportată de 2.400 de tone;

- **platformă comunală de tip 4** cu o capacitate de 4.000 mc și o cantitate de gunoi de grajd suportată de 3.200 de tone.

Solicitantul va opta pentru o platforma comunală de gunoi de grajd aferentă numărului de animale deținut de fermierii de la nivelul UAT-ului. Numărul de animale este probat prin documentele specifice emise de instituții abilitate, conform ghidului (Direcția Sanitar Veterinară și pentru Siguranța Alimentelor/Adeverința de la medicul veterinar responsabil de Circumscripția Sanitar Veterinară de pe raza UAT).

Suplimentar, solicitantul trebuie să prevadă în Cererea de finanțare platforme individuale de colectare a gunoiului de grajd, cu încadrarea în valoarea maximă eligibilă menționată la alocarea programului divizată în funcție de tipul investiției efectuate.

Pentru dovedirea pragului minim de 500 UVM, conversia animalelor deținute pe raza UAT în UVM se va face conform tabelului de mai jos referitor la coeficienții de conversie a numărului de animale în Unități Vită Mare din punct de vedere al volumului dejecțiilor:

|  |  |
| --- | --- |
| **Categoria de animal** | **Coeficientul de conversie** |
| Tauri, vaci și alte bovine mai mari de 2 ani | 1 |
| Bovine între 6 luni și 2 ani | 0,6 |
| Bovine mai puțin de 6 luni | 0,4 |
| Scroafă de reproducție > 50 kg | 0,5 |
| Alte porcine | 0,3 |
| Ecvide mai mari de 6 luni | 1 |
| Ovine și caprine | 0,15 |

Mai multe detalii la adresa: <https://pnrr.mmap.ro/managementul-deseurilor/ghiduri_deseuri/>

Pentru detalii referitoare la ghidul specific e-mail de contact: dgpnrr@mmediu.ro

Sursa: Ministerul Mediului, Apelor și Pădurilor,

Ghidul specific privind condițiile de accesare

a fondurilor europene aferente PNRR

în cadrul apelului de proiecte

PNRR/2023/C3/S/I.2.A-B